Komisjoni otsus,

4. juuli 1996,

suu- ja sõrataudi puhangutest tingitud kaitsemeetmete kohta loomade ja loomsete saaduste importimisel endisest Jugoslaavia Makedoonia Vabariigist

(EMPs kohaldatav tekst)

(96/414/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 10. detsembri 1990. aasta direktiivi 90/675/EMÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, [1] viimati muudetud direktiiviga 95/52/EÜ, [2] eriti selle artikli 19 lõiget 6,

võttes arvesse nõukogu 15. juuli 1991. aasta direktiivi 91/496/EMÜ, milles sätestatakse kolmandatest riikidest ühendusse toodavate loomade veterinaarkontrolli põhimõtted ja muudetakse direktiive 89/662/EMÜ, 90/425/EMÜ ja 90/675/EMÜ, [3] viimati muudetud Austria, Soome ja Rootsi ühinemisaktiga, eriti selle artikli 18 lõiget 1,

ning arvestades, et:

endises Jugoslaavia Makedoonia Vabariigis on esinenud suu- ja sõrataudi puhanguid; komisjoni kohapealse kontrolli põhjal on ilmnenud, et endise Jugoslaavia Makedoonia Vabariigi asutused ei ole võimelised tagama kõnealuse haiguse leviku vältimiseks vajalikke kontrolle;

olukord endises Jugoslaavia Makedoonia Vabariigis kujutab tõsist ohtu liikmesriikide karjadele, pidades silmas teatavate loomsete saadustega kauplemist;

on asjakohane võtta vajalikud meetmed, et kaitsta ühendust kõnealuse haiguse sissetoomise ohu vastu;

komisjoni 30. aprilli 1993. aasta otsuses 93/242/EMÜ teatavatest Euroopa riikidest pärit teatavate elusloomade ja neist saadud toodete ühendusse importimise kohta seoses suu- ja sõrataudiga, [4] viimati muudetud otsusega 95/295/EÜ, [5] sätestatakse kõnealusele haigusele vastuvõtlikesse liikidesse kuuluvate elusloomade importimise keeld teatavatest riikidest või nende riikide kaudu, kaasa arvatud endine Jugoslaavia Makedoonia Vabariik; kõnealuse otsusega lubatakse teatavatel tingimustel importida kõnealustest riikidest või nende riikide kaudu värsket liha ja teatavaid lihatooteid;

komisjoni otsuses 95/340/EÜ, [6] viimati muudetud otsusega 96/325/EÜ, [7] koostatakse loetelu kolmandate riikide kohta, millest liikmesriigid lubavad importida toorpiima, kuumtöödeldud piima ja piimapõhiseid tooteid; endine Jugoslaavia Makedoonia Vabariik kuulub kõnealusesse loetellu; tuleb tagada, et imporditavaid piimatooteid on töödeldud viisil, mis on viiruse hävitamiseks piisav;

nõukogu 17. detsembri 1992. aasta direktiivis 92/118/EMÜ, milles sätestatakse selliste toodete ühendusesisest kaubandust ja ühendusse importimist reguleerivad loomade ja inimeste terviseohutuse nõuded, mille suhtes ei kohaldata direktiivi 89/662/EMÜ A lisa I peatükis osutatud ühenduse erieeskirjades sätestatud nõudeid ja nakkusetekitajate puhul direktiivi 90/425/EMÜ, [8] viimati muudetud komisjoni otsusega 96/405/EÜ, [9] sätestatakse tingimused loomasoolte, toornahkade, kontide, sarvede, sõrgade ja kapjade ning neist valmistatud toodete, jahitrofeede ning töötlemata villa ja karvade impordiks; kõnealuseid tooteid võib importida üksnes juhul, kui neid on töödeldud nii, et viirus on hävitatud; teatavaid muid tooteid võib siiski importida; kõnealune materjal on ohtlik;

seepärast tuleb keelata teatavate loomsete saaduste import endisest Jugoslaavia Makedoonia Vabariigist; teatavaid tooteid võib siiski importida, kui need on läbinud eritöötluse;

käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

Komisjoni otsust 93/242/EMÜ muudetakse järgmiselt.

1. A lisas jäetakse välja endisele Jugoslaavia Makedoonia Vabariigile viitav joonealune märkus 1.

2. B lisas jäetakse välja sõnad "Endine Jugoslaavia Makedoonia Vabariik".

Artikkel 2

1. Liikmesriigid võivad lubada importida endisest Jugoslaavia Makedoonia Vabariigist pärit piima ja piimapõhiseid tooteid üksnes juhul, kui neid on töödeldud vastavalt otsuse 95/340/EÜ artikli 3 nõuetele.

2. Lisaks otsuse 93/242/EMÜ sätetele ei luba liikmesriigid importida järgmisi veistelt, lammastelt, kitsedelt ning teistelt sõralistelt saadud, endise Jugoslaavia Makedoonia Vabariigi territooriumilt pärit tooteid:

- direktiivi 92/118/EMÜ I lisa 7. peatükis osutatud veri ja veretooted,

- direktiivi 92/118/EMÜ I lisa 10. peatükis osutatud tooraine loomasööda, farmaatsiatoodete või tehniliste toodete valmistamiseks,

- direktiivi 92/118/EMÜ I lisa 14. peatükis osutatud loomasõnnik.

3. Lõike 2 esimeses taandes osutatud keeldu ei kohaldata veretoodete suhtes, mida on töödeldud direktiivi 92/118/EMÜ I lisa 7. peatüki punkti 3 alapunktis b sätestatud viisil.

4. Liikmesriigid tagavad, et veterinaarsertifikaadile, mis on kaasas loomsete saadustega, mida on töödeldud vastavalt lõigetele 1 või 3 ja mida on lubatud välja saata endisest Jugoslaavia Makedoonia Vabariigist, on kantud järgmine tekst:

"Loomsed saadused, mis vastavad komisjoni otsusele 96/414/EÜ suu- ja sõrataudi puhangutest tingitud kaitsemeetmete kohta loomade ja loomsete saaduste importimisel endisest Jugoslaavia Makedoonia Vabariigist"

.

Artikkel 3

Liikmesriigid muudavad nende poolt kaubanduse suhtes kohaldatavaid meetmeid, et viia need vastavusse käesoleva otsusega. Liikmesriigid teatavad neist viivitamata komisjonile.

Artikkel 4

Käesolev otsus on adresseeritud liikmesriikidele.

Brüssel, 4. juuli 1996

Komisjoni nimel

komisjoni liige

Franz Fischler

[1] EÜT L 373, 31.12.1990, lk 1.

[2] EÜT L 265, 8.11.1995, lk 16.

[3] EÜT L 268, 24.9.1991, lk 56.

[4] EÜT L 110, 4.5.1993, lk 36.

[5] EÜT L 182, 2.8.1995, lk 30.

[6] EÜT L 200, 24.8.1995, lk 38.

[7] EÜT L 123, 23.5.1996, lk 24.

[8] EÜT L 62, 15.3.1993, lk 49.

[9] EÜT L 165, 4.7.1996, lk 40.

--------------------------------------------------